**ঐতিহাসিক মুজিবনগর দিবস আজ**

**বাঙালী জাতির ইতিহাসের এক মহত্তম দিবস আজ ১৭ এপ্রিল। সহস্র বছরের সাধনা শেষে জাতি হিসেবে প্রথম বাঙালীদের সমন্বয়ে গঠিত সরকারের আনুষ্ঠানিক শপথগ্রহণের দিন। বাঙালীর স্বাধীনতা অর্জনের ও মুক্তি সংগ্রামের ইতিহাসের অনন্য দিন। স্বাধীন ও সার্বভৌম বাংলাদেশের ভিত্তি রচনার দিন। ইতিহাসের পাতায় দিবসটি ‘মুজিবনগর দিবস’ হিসেবে চিরস্মরণীয়। জাতির বীরত্বগাথা সৃষ্টির এক ঐতিহাসিক মুহূর্ত ছিল দিনটি। কত শত সংগ্রাম, আন্দোলন, ত্যাগ-তিতিক্ষা, বিদেশী ও ঔপনিবেশিক এবং দখলদার শাসকের জেল-জুলুম, অত্যাচার, নির্যাতন, নিপীড়ন, শোষণ, ত্রাসন সয়ে বাঙালী যে তার স্বাধীনতার দ্বারপ্রান্তে পৌঁছেছিল- এই দিনটি সেই আনুষ্ঠানিকতাকে ধারণ করে মুক্তির লড়াইকে ত্বরান্বিত করেছিল মুজিবনগর সরকারের নেতৃত্বে। ১৯৭১ সালের এই দিনে মেহেরপুরের বৈদ্যনাথতলার আম্রকাননে বাংলাদেশের প্রথম সরকার শপথগ্রহণ করে। স্থানটির নামকরণ হয় মুজিবনগর। এর আগে ১০ এপ্রিল সরকার ঘোষণা করা হয়। যাকে প্রবাসী সরকার, অস্থায়ী সরকার, মুজিবনগর সরকার, যুদ্ধকালীন সরকার বা বিপ্লবী সরকার নামে অভিহিত করা হয়। বঙ্গবন্ধু শেখ মুজিবুর রহমানকে রাষ্ট্রপতি ও সশস্ত্রবাহিনীর সর্বাধিনায়ক করে ঐতিহাসিক ঘোষণাপত্র অনুমোদন করা হয়। যার ভিত্তিতে স্বাধীন বাংলাদেশ, পরবর্তীকালে যা সংবিধানে অন্তর্ভুক্ত হয়।**